ธอส. ทำการสุ่มรายชื่อผู้ที่ได้รับสิทธิ์ซื้อสลากออมทรัพย์ธนาคารอาคารสงเคราะห์ รุ่นที่ 1 ชุดวิมานเมฆ หลังเปิดให้จอง 25 วัน ยอดสูงถึง 46,384 ล้านบาท
ธอส. ทำการสุ่มรายชื่อผู้ที่ได้รับสิทธิ์ซื้อสลากออมทรัพย์ธนาคารอาคารสงเคราะห์ รุ่นที่ 1 ชุดวิมานเมฆ หลังเปิดให้จอง 25 วัน ยอดสูงถึง 46,384 ล้านบาทนายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ภายหลังจากธนาคารเปิดให้ลูกค้าแจ้งความประสงค์จะซื้อสลากออมทรัพย์ ธอส. รุ่นที่ 1 ชุดวิมานเมฆ หน่วยละ 1 ล้านบาท จำนวน 27,000 หน่วย รวมเป็นเงิน 27,000 ล้านบาท โดยเปิดบัญชี "เงินฝากออมทรัพย์รับโชค" เพื่อเตรียมจองซื้อสลากฯที่สาขาของธนาคารทุกแห่งทั่วประเทศ ตั้งแต่วันที่ 22 กรกฎาคม - 15 สิงหาคม 2562 พบว่ามีผู้เปิดบัญชีเงินฝากออมทรัพย์รับโชคจำนวน 19,460 บัญชี คิดเป็นยอดเงินจองซื้อสลากจำนวน 46,384 หน่วย หรือ 46,384 ล้านบาท มากกว่ากรอบวงเงินรวมถึง 19,384 ล้านบาท สะท้อนให้เห็นว่าลูกค้าจำนวนมากต่างมีความต้องการที่จะออมเงินกับสลากออมทรัพย์แบบพรีเมียมของ ธอส. ซึ่งเมื่อฝากครบ 3 ปี จะได้รับเงินต้นพร้อมดอกเบี้ยหน่วยละ 42,000 บาท หรือคิดเป็นร้อยละ 1.4 ต่อปี และยังมีโอกาสถูกรางวัลสูงถึงร้อยละ 0.1 เนื่องจากกำหนดออกรางวัลทุกๆ วันที่ 16 ของเดือน เดือนละ 27 รางวัล มูลค่ารางวัลละ 2 แสนบาท โดยในวันนี้ธนาคารได้ทำการสุ่มรายชื่อลูกค้าทั่วไปที่ได้รับสิทธิ์ซื้อสลากจำนวน 22,000 หน่วย ด้วยระบบ Software มาตรฐานสากล ส่วนอีก 5,000 หน่วย ธอส. ได้จัดสรรให้ผู้มีอุปการะคุณ โดยสามารถตรวจสอบผู้ที่ได้รับสิทธิ์ซื้อสลากได้ที่ Mobile Application : GHB All และ ธอส.ทุกสาขาทั่วประเทศนายฉัตรชัย ยังกล่าวเพิ่มเติมอีกว่า ธอส. ได้เร่งหาเครื่องมือระดมทุน เพื่อปล่อยสินเชื่อที่อยู่อาศัย ให้กับกลุ่มผู้มีรายได้น้อยถึงปานกลาง ให้ได้เข้าถึงแหล่งเงินทุน โดยธนาคารได้ออกเป็นรูปแบบสลากออมทรัพย์ให้มีความแตกต่าง นอกจากนี้ ธนาคารยังได้เตรียมออกสลากออมทรัพย์ชุดวิมานเมฆอีก 2 รุ่น หน่วยละ 10 ล้านบาท ภายในสิ้นปีนี้ จำนวน 3,000 หน่วย และ 50,000 บาท จำนวน 1 ล้านหน่วย ในเดือนมกราคมปีหน้า โดยเปิดให้ประชาชนทั่วไปทั้งในนามบุคคลธรรมดา คณะบุคคล ห้างหุ้นส่วนสามัญสถาบันที่ไม่แสวงหาผลกำไรเข้าเปิดบัญชีได้ เพื่อเป็นการระดมทุนปล่อยสินเชื่อดอกเบี้ยต่ำให้ประชาชนเข้าถึงเงินออมมากขึ้น อย่างไรก็ตาม การออกสลากออมทรัพย์ชุดวิมานเมฆ อีก 2 รุ่น อยู่ในระหว่างรออนุมัติจากกระทรวงการคลัง ว่าด้วยกฎกระทรวงฯ การออกและขายสลากออกทรัพย์ คาดว่าจะทราบผลภายในเดือนกันยายนนี้